ישעיהו פרק לה

מבוא

פרק לה מתאר בצבעים עזים ומרהיבים את תמונת הגאולה, שבשיאה מסעם של הגולים אל ציון. בפרק ביטויי שמחה מגוונים, ותיאורים של פריחת המדבר, ונביעת מימיו וריפוי מומי האדם. ברובד נוסף רומזת הנבואה להשוואה בין גאולת מצרים לגאולה העתידית, ולכך שהאחרונה גדולה מן הראשונה. התמונה מתבהרת אט אט, ורק בחלקו האחרון של הפרק (פסוקים ח-י) מתברר ששמחה זו היא תוצאה של שיבת הגולים לציון, והקווים כולם מצטרפים לתמונה שלמה.

שאלות מכוונות למידה

א. למי נאמרת הנבואה? מיהם הזקוקים לשמוע את דברי הנחמה?

ב. הפרק מתאר את השמחה, הפריחה והרפואה המבשרות את הגאולה:

האם אלו תיאורים של ניסים גלויים, או יש שלפרשם כדימויים לתהליכים רוחניים?

ג. מהי הזיקה בין גאולת מצריים לבין הגאולה העתידית?

ישעיהו פרק לה

(א) יְשֻׂשׂוּם מִדְבָּר וְצִיָּה, וְתָגֵל עֲרָבָה וְתִפְרַח כַּחֲבַצָּלֶת:

(ב) פָּרֹחַ תִּפְרַח וְתָגֵל, אַף גִּילַת וְרַנֵּן, כְּבוֹד הַלְּבָנוֹן נִתַּן לָהּ, הֲדַר הַכַּרְמֶל וְהַשָּׁרוֹן; הֵמָּה יִרְאוּ כְבוֹד ה', הֲדַר אֱלֹהֵינוּ: ס

(ג) חַזְּקוּ יָדַיִם רָפוֹת, וּבִרְכַּיִם כֹּשְׁלוֹת אַמֵּצוּ:

(ד) אִמְרוּ לְנִמְהֲרֵי לֵב: חִזְקוּ, אַל תִּירָאוּ; הִנֵּה אֱלֹהֵיכֶם נָקָם יָבוֹא, גְּמוּל אֱלֹהִים הוּא יָבוֹא וְיֹשַׁעֲכֶם:

(ה) אָז תִּפָּקַחְנָה עֵינֵי עִוְרִים, וְאָזְנֵי חֵרְשִׁים תִּפָּתַחְנָה:

(ו) אָז יְדַלֵּג כָּאַיָּל פִּסֵּחַ, וְתָרֹן לְשׁוֹן אִלֵּם; כִּי נִבְקְעוּ בַמִּדְבָּר מַיִם, וּנְחָלִים בָּעֲרָבָה:

(ז) וְהָיָה הַשָּׁרָב לַאֲגַם, וְצִמָּאוֹן לְמַבּוּעֵי מָיִם; בִּנְוֵה תַנִּים רִבְצָהּ, חָצִיר לְקָנֶה וָגֹמֶא:

(ח) וְהָיָה שָׁם מַסְלוּל וָדֶרֶךְ, וְדֶרֶךְ הַקֹּדֶשׁ יִקָּרֵא לָהּ; לֹא יַעַבְרֶנּוּ טָמֵא, וְהוּא לָמוֹ; הֹלֵךְ דֶּרֶךְ וֶאֱוִילִים לֹא יִתְעוּ:

(ט) לֹא יִהְיֶה שָׁם אַרְיֵה, וּפְרִיץ חַיּוֹת בַּל יַעֲלֶנָּה, לֹא תִמָּצֵא שָׁם; וְהָלְכוּ גְּאוּלִים:

(י) וּפְדוּיֵי ה' יְשֻׁבוּן וּבָאוּ צִיּוֹן בְּרִנָּה, וְשִׂמְחַת עוֹלָם עַל רֹאשָׁם; שָׂשׂוֹן וְשִׂמְחָה יַשִּׂיגוּ, וְנָסוּ יָגוֹן וַאֲנָחָה: פ

|  |
| --- |
| שמחת המדבר ופריחתו |

ישעיהו פרק לה

(א) יְשֻׂשׂוּם מִדְבָּר וְצִיָּה, וְתָגֵל עֲרָבָה וְתִפְרַח כַּחֲבַצָּלֶת:

(ב) פָּרֹחַ תִּפְרַח וְתָגֵל, אַף גִּילַת וְרַנֵּן, כְּבוֹד הַלְּבָנוֹן נִתַּן לָהּ, הֲדַר הַכַּרְמֶל וְהַשָּׁרוֹן; הֵמָּה יִרְאוּ כְבוֹד ה', הֲדַר אֱלֹהֵינוּ: ס

1. עיין בפסוקים א-ב, וענה:

א. מהו השינוי שיתרחש בטבע בזמן הגאולה?

ב. מהו הדימוי של הנביא לשינוי שיתרחש בטבע? (רמז: דימוי שהוא חוזר עליו חמש פעמים, במילים נרדפות).

ג. לשם מה נזכרים בפסוק ב "הלבנון.... הכרמל והשרון"?

ד. צמד המילים **"כבוד והדר"** חוזר פעמיים בפסוק ב', תחילה בתיאור הפריחה של המדבר, ואחר כך בתיאור הכבוד וההדר של ה'. מה הזיקה (הקשר) ביניהם?

מי הם המדבר והערבה בפסוקים? שתי אפשרויות

|  |  |
| --- | --- |
| **מצודת דוד ישעיהו לה, א**  יששום מדבר וציה - ארץ ישראל שהיא עתה כמדבר וציה ישישו אז (בזמן הגאולה), ותגל ערבה - א"י שהיא עתה כערבה תגל אז (בזמן הגאולה). | **רד"ק ישעיהו לה, ו-ז**  כי נבקעו במדבר מים - הנה אמר מיכה (ז, טו) המורשתי "כִּימֵי צֵאתְךָ מֵאֶרֶץ מִצְרָיִם אַרְאֶנּוּ נִפְלָאוֹת", והנה יהיה זה מהנפלאות שיבקעו במדבר מים. ונחלים בערבה - שימצאו מים רבים בדרך בשובם לארצם: והיה השרב - מקום השרב ומקום הצמאון, יהיה לאגם ולמבועי מים, שיהיו נובעים להם בדרכם בלכתם במקום ציה, שהוא מקום השרב שאין שם מים מרוב החום. |

1. בפסוק א נאמר: "יְשֻׂשׂוּם **מִדְבָּר** וְצִיָּה, וְתָגֵל **עֲרָבָה** וְתִפְרַח כַּחֲבַצָּלֶת".

א. לפי הפירוש של מצודות דוד על פסוק א, מי הם ה"מדבר" וה"ערבה" הנזכרים בפסוק א?

ב. מפירוש הרד"ק על **פסוק ו** ניתן להסיק מי הם ה"מדבר" וה"ערבה" הנזכרים **בפסוק א**. לפי הרד"ק מי הם ה"מדבר" וה"ערבה" הנזכרים בפסוק א, לפי הרד"ק?

ג. לאיזה פירוש מתאים הפסוק הבא הלקוח מנבואה אחרת של ישעהו (נא, ג)? "כִּי נִחַם ה' צִיּוֹן נִחַם כָּל חָרְבֹתֶיהָ, וַיָּשֶׂם **מִדְבָּרָהּ** כְּעֵדֶן, **וְעַרְבָתָהּ** כְּגַן ה', שָׂשׂוֹן וְשִׂמְחָה יִמָּצֵא בָהּ תּוֹדָה וְקוֹל זִמְרָה"?

ההדרגה בגאולה

ילקוט שמעוני ישעיהו רמז תמא

יְשֻׂשׂוּם מִדְבָּר וְצִיָּה - בשעה שהקב"ה מגלה שכינתו על ישראל אינו נגלה עליהם בפעם אחת, מפני שלא יוכלו לעמוד באותה טובה, ובפתע פתאום ימותו. צא ולמד מיוסף בשעה שנתוודע לאחיו לאחר כמה שנים ואמר להם "אני יוסף", לא יכלו אחיו לענות אותו כי נבהלו מפניו - לפני הקדוש ברוך הוא על אחת כמה וכמה.

אלא מה הקדוש ברוך הוא עושה? נגלה עליהם קימעא קימעא, בתחלה משׂישׂ את אחרים, שנאמר "יְשֻׂשׂוּם מִדְבָּר וְצִיָּה", ואח"כ "ותגל ערבה ותפרח כחבצלת", ואח"כ "פרוח תפרח", ואח"כ "כבוד הלבנון", ואח"כ "המה יראו כבוד ה' ".

1. הילקוט שמעוני רואה בפסוקים א-ב תיאור של התפתחות הדרגתית של הגאולה.

א. מדוע לפי המדרש הגאולה צריכה להתפתח בהדרגתיות?

ב. בסס את דברי המדרש על מילים וביטויים הנזכרים בפסוקים א-ב.

|  |
| --- |
| עידוד לחלשים וריפוי מומי האדם והטבע |

****עידוד לחלשים ולמיואשים****

ישעיהו פרק לה

(ג) חַזְּקוּ יָדַיִם רָפוֹת, וּבִרְכַּיִם כֹּשְׁלוֹת אַמֵּצוּ:

(ד) אִמְרוּ לְנִמְהֲרֵי לֵב: חִזְקוּ, אַל תִּירָאוּ;

הִנֵּה אֱלֹהֵיכֶם נָקָם יָבוֹא, גְּמוּל אֱלֹהִים הוּא יָבוֹא וְיֹשַׁעֲכֶם:

מצודת דוד ישעיהו לה, ג

חזקו - הוא מאמר ה' אל הנביאים חזקו ידים הרפות, רוצה לומר בשרו הגאולה למי שידיו רפות ומתייאש מן הגאולה.

רש"י ישעיהו לה, ד

לנמהרי לב - שממהרין את הגאולה ומצירין על איחורה.

שאלת בגרות חורף תשע"ה

1. עיין בפסקים ג-ד ובדברי מצודת דוד ורש"י, וענה:

א. "**חַזְּקוּ** יָדַיִם רָפוֹת... אִמְרוּ לְנִמְהֲרֵי לֵב: **חִזְקוּ**..." מי צריך לחזק? ואת מי צריך לחזק? (לפי כל פירוש, פרט מה מאפיין את האנשים שצריך לחזק אותם).

ב. "הִנֵּה **אֱלֹהֵיכֶם** נָקָם יָבוֹא, גְּמוּל **אֱלֹהִים** הוּא יָבוֹא וְיֹשַׁעֲכֶם", מה הן שתי הפעולות שיעשה ה', וכלפי מי יכוון כל אחת מהן?

ריפוי מומי האדם והטבע

ישעיהו פרק לה

(ה) אָז תִּפָּקַחְנָה עֵינֵי עִוְרִים,

וְאָזְנֵי חֵרְשִׁים תִּפָּתַחְנָה:

(ו) אָז יְדַלֵּג כָּאַיָּל פִּסֵּחַ, וְתָרֹן לְשׁוֹן אִלֵּם...

|  |  |
| --- | --- |
| **רש"י ישעיהו פרק לה פסוק ה**  עיני עיורים - אותם שהיו עד הנה עיורים מהכיר את מורא זו עליהם. ואזני חרשים - שלא היו שומעים לקול נביאים עד הנה תפקחנה ותפתחנה, כי אתן להם רוח נכון ליראה אותי. ועל ישראל הוא אומר (את הדברים הללו) שקראם (בישעיהו מב, יח) עורים וחרשים כענין שנאמר "הַחֵרְשִׁים שְׁמָעוּ" וגו'. | **דעת מקרא ישעהו לה, ה**  **אז** - ביום הישועה, **תיפקחנה עיני עיורים** - כלומר: העיורים יחלו לראות. **ואזני חרשים תפתחנה -** כלומר: החרשים יחלו לשמוע. והדברים כפשוטם: ביום הישועה יתרפאו כל בעלי המומים, והיא גם הבטחה מיוחדת לשבים מן הגולה שיהיו כולם בריאים ושלמים, ולא יהיה בהם מום או חולים העלולים לעכבם בהליכתם בדרך העולה אל ארץ ישראל. |

שאלה המבוססת על שאלת בגרות חורף תשע"ה

1. עיין בפסוק ה, ובדבי רש"י ודעת מקרא, וענה:

א. לפי כל פירוש, מה המשמעות המילים "עִוְרִים" ו"חֵרְשִׁים"?

ב. לפי כל פירוש, מה יקרה ל"עִוְרִים" ול"חֵרְשִׁים"?

ב. מה ההבדל העקרוני בין שני הפירושים? (פרט שני הבדלים)

ישעיהו פרק לה

(ה) אָז תִּפָּקַחְנָה עֵינֵי עִוְרִים,

וְאָזְנֵי חֵרְשִׁים תִּפָּתַחְנָה:

(ו) אָז יְדַלֵּג כָּאַיָּל פִּסֵּחַ, וְתָרֹן לְשׁוֹן אִלֵּם;

כִּי נִבְקְעוּ בַמִּדְבָּר מַיִם, וּנְחָלִים בָּעֲרָבָה:

(ז) וְהָיָה הַשָּׁרָב לַאֲגַם, וְצִמָּאוֹן לְמַבּוּעֵי מָיִם;

בִּנְוֵה תַנִּים רִבְצָהּ, חָצִיר לְקָנֶה וָגֹמֶא:

פסוק ו-ז מתארים תופעת טבע כיצד בזמן הגאולה, הטבע ישתנה ומקומות יבשים ללא משקעים, כמדבר וכערבה יהפכו למקומות עם שפע של מים, וכתוצאה מכך יהפכו למקומות פורחים. בתחילת הפרק (בשאלה 2) ראינו שרעיון זה נזכר לראשונה בפסוק א, כמו כן ראינו שם שני פירושים שונים לשאלה מה משמעות של תופעת טבע זה:

(1) **לפי מצודת דוד**, המדבר והערבה היבשים והצחיחים, הם **תיאור של ארץ ישראל** בזמן שישראל בגלות, בזמן הזה ארץ ישראל הייתה שוממה כמו המדבר, ואחרי שעם ישראל יחזור לארצו מהגלות, הארץ השוממה תפרח.

(2) **לפי הרד"ק**, המדבר והערבה הם תיאור למדבריות ממש, והם **המדבריות שישראל יעברו בתוכם** בעת חזרתם מהגלות לארץ ישראל. מדבריות אלו בזמן שישראל ילכו לאורכם בדרכם לא"י, יפרחו ויהיו רוויים במים - נחלים ומעיינות לרוב.

להלן פירוש נוסף, פירוש שלישי - **רש"י** - לתופעת טבע זו, שכאמור נזכרת שוב בפסוקים וb-ז:

רש"י ישעיהו לה, ו-ז

כי נבקעו במדבר מים - כי תשמחם ישועתו, ויפרחו כמדבר ציה הצמאה למים, ומעיינות נבקעים בתוכה כלומר כי יצמח ישע לנדכאים.

והיה השרב להם לאגם - התאב לתשועה יהא נושע. והנביא דבר בלשון משל.

1. כיצד מפרש רש"י, בפסוקים וb-ז, את תופעת הטבע שהמקומות היבשים והצחיחים יהפכו למקומות שופעי מים? וכיצד רש"י מקשר את פירושו כאן לפסוקים ה-וa?

|  |
| --- |
| דרך הגאולים לציון |

ישעיהו פרק לה

(ח) וְהָיָה שָׁם מַסְלוּל וָדֶרֶךְ, וְדֶרֶךְ הַקֹּדֶשׁ יִקָּרֵא לָהּ;

לֹא יַעַבְרֶנּוּ טָמֵא, וְהוּא לָמוֹ;

הֹלֵךְ דֶּרֶךְ וֶאֱוִילִים לֹא יִתְעוּ:

(ט) לֹא יִהְיֶה שָׁם אַרְיֵה, וּפְרִיץ חַיּוֹת בַּל יַעֲלֶנָּה, לֹא תִמָּצֵא שָׁם; וְהָלְכוּ גְּאוּלִים:

(י) וּפְדוּיֵי ה' יְשֻׁבוּן וּבָאוּ צִיּוֹן בְּרִנָּה, וְשִׂמְחַת עוֹלָם עַל רֹאשָׁם;

שָׂשׂוֹן וְשִׂמְחָה יַשִּׂיגוּ, וְנָסוּ יָגוֹן וַאֲנָחָה: פ

הדרך

1. "וְהָיָה שָׁם מַסְלוּל וָדֶרֶךְ" (פסוק א)

א. מהו ה"מסלול והדרך" שעליו מדבר ישעיהו בפסוק ח?

ב. כתוב ארבעה דברים שיאפיינו את הדרך הזאת.

השמחה

ישעיהו פרק לה

(א) **יְשֻׂשׂוּם** מִדְבָּר וְצִיָּה, **וְתָגֵל** עֲרָבָה וְתִפְרַח כַּחֲבַצָּלֶת:

(ב) פָּרֹחַ תִּפְרַח **וְתָגֵל**, אַף **גִּילַת** **וְרַנֵּן**, כְּבוֹד הַלְּבָנוֹן נִתַּן לָהּ, הֲדַר הַכַּרְמֶל וְהַשָּׁרוֹן; הֵמָּה יִרְאוּ כְבוֹד ה', הֲדַר אֱלֹהֵינוּ: ס

**...**

(י) וּפְדוּיֵי ה' יְשֻׁבוּן וּבָאוּ צִיּוֹן **בְּרִנָּה**, **וְשִׂמְחַת** עוֹלָם עַל רֹאשָׁם; **שָׂשׂוֹן** **וְשִׂמְחָה** יַשִּׂיגוּ, וְנָסוּ יָגוֹן וַאֲנָחָה: פ

1. הפרק מסתיים בריבוי לשונות שמחה כמו בפתיחה: רינה, שמחה, ששון. מה ההבדל בין השמחה המזכרת בתחילת הפרק לשמחה המתוארת בסוף הפרק?

* המצלול: שָׂשׂוֹן וְשִׂמְחָה יַשִּׂיגוּ, וְנָסוּ יָגוֹן וַאֲנָחָה

אמצעי סגנוני נוסף המדגיש את **המהפך** שיהיה בעולם בעת הגאולה, הוא **המצלול** של צמדי המילים:

שָׂשׂ**וֹן** וְשִׂמְ**חָה** יַשִּׂיגוּ,

וְנָסוּ יָג**וֹן** וַאֲנָ**חָה**.

"יג**ון** ואנ**חה**" מתהפכים ל"שש**ון** ושמ**חה**". ואכן כל הנבואה כולה מדברת על המהפך הגדול שיהיה בעולם בעת הגאולה. ממדבר לארץ שופעת מים, מחולי לריפוי ומיגון ואנחה לששון ושמחה.

סיכום

מה בין ימי הגלות לימי גאולה?

מתוך התיאור של הפרק המפרט כיצד תראה הגאולה, ניתן להסיק אלו דברים אפיינו את ימי הגלות, שהרי הגאולה היא היפוכה של הגלות:

|  |  |
| --- | --- |
| **ההבדל**  **בין הגלות לגאולה** | |
| **מאפייני הגלות** | **מאפיינים הגאולה** |
| * יובש * מדבר ושממה * בעלי מומים * שבי ומאסר * עצב גדול | * נביעת מים רבים * ארץ פורייה ופורחת * רפואה ובריאות * שחרור השבויים * שמחה רבה |

מה בין גאולת מצרים לגאותה העתידנית?

בדברי הנבואה בפרק לה, הנביא רומז ומשווה בין גאולת מצרים לגאולה העתידית:

|  |
| --- |
| **הדמיון**  **בין גאולת מצרים לגאולה העתידנית** |
| * הליכה מהגלות לארץ המובטחת דרך המדבר * רפואה של הנגאלים[[1]](#footnote-1) * בקיעת המים במדבר * הגנה בדרך מפני חיות רעות ומזיקים |

|  |  |
| --- | --- |
| **ההבדל**  **בין גאולת מצרים לגאולה העתידנית** | |
| **בגאולת מצרים** | **בגאולה העתידנית** |
| * ישראל תעו במדבר ארבעים שנה * ישראל קיבלו מים במדבר אך המדבר עצמו נשאר יבש * ישראל הלכו במדבר הגדול והנורא והרבו להתלונן * ישראל הלכו במדבר והרבו לחטוא | * ישראל ילכו ישירות לציון בדרך סלולה וללא עיכובים * הדרך המדברית תהפוך לאגם מים ולנביעה בלתי פוסקת * הדרך תהיה נעימה ופורחת וישובו בשמחה לציון * ישראל ילכו בקדושה ובטהרה |

1. עיין בפרק לה, ובטבלאות שלפניך, וענה:

א. כתוב שני **הבדלים** המורים על הניגוד הגדול בין הגלות לגאולה.

ב. (1) כתוב שני דברים **משותפים** לגאולת מצרים ולגאולה העתידנית.

(2) כתוב שני **הבדלים** בין גאולת מצרים לגאולה העתידנית.

1. ע"פ המדרש, שכל בעלי מומין נתרפאו במעמד הר סיני (מדרש רבה, פרשת נשא פרשה ז, א). [↑](#footnote-ref-1)